*Februar 2021*

**Tunuliaquttamik allakkiaq**

 **Nunap immikkoortuani 47-mi sinerissap qanittuani qaleralinniarnerup killiffia unammillernartortaalu**

**Hilmar Ogmundsson aamma Rasmus Bæk**

Imarisai

[1. Siulequtsiussaq 1](#_Toc63352196)

[2. Nunap immikkoortuani 47-mi sinerissap qanittuani qaleralinniarneq 1](#_Toc63352197)

[**2.1.1 Aqutsiveqarfik Qeqertarsuup Tunua** 11](#_Toc63352199)

[**2.1.2 Aqutsiveqarfik Uummannaq** 17](#_Toc63352200)

[**2.1.3 Aqutsiveqarfik Upernavik** 21](#_Toc63352201)

[3. Nunap immikkoortuanut 47-mut tunngatillugu eqikkaaneq 26](#_Toc63352202)

# 1. Siulequtsiussaq

Sinerissap qanittuani qaleralinniarneq umiatsiaarasorluni ataatsimut paggatassanik pisassanut kiisalu angallatinut 6 meterimit annerusunut immikkut pisassalinnut agguagaavoq. Inuussutissarsiutitalugu sinerissap qanittuani qaleralinniarnermut aalisarsinnaanermut akuersissutit pisassiissutillu aqutsisoqarfinnut sisamanut agguagaapput; Qeqertarsuup Tunua, Uummannaq Upernavillu ataatsimut nunap immikkoortuatut 47-tut kiisalu Kalaallit Nunatta sinnera nunap immikkoortua 46-tut. Sinerissalli qanittuani qaleralinniarneq annertuneq Upernaviup, Uummannap Qeqertarsuullu Tunuani ingerlanneqarpoq, taamaammallu allakkiami uani nunap immikkoortua 47 kisiat sammineqarpoq.

# 2. Nunap immikkoortuani 47-mi sinerissap qanittuani qaleralinniarneq

Aqutsiveqarfiit Upernavik, Uummannaq Qeqertarsuullu tunua ataatsimut nunap immikkoortua 47-pput. Ukiut tamaasa nunap immikkoortuani 47-mi aqutsiveqarfinni pingasuni tamani sinerissap qanittuani qaleralinniarnermut TAC-mik aalajangersaasoqartarpoq. Aqutsiveqarfinni pingasuni tamani angallatinut 6 meter-it qaangerlugit angissusilinnut umiatsiaaqqanullu (6 meter-it ataallugit angissusilinnut) immikkut pisassiisoqartarpoq. Angallatit 6 meter-init anginerusunut qaleralinniarnermi, piffissami killilingaanngitsunik pisassat ilaannik tunineqarsinnaasunik immikkut pisassiisoqartarpoq, umiatsiaararsorlunilu aalisartunut pisassiissutinik piffissami killilikkanik pisassiisoqartarpoq, tassanilu pisassanik qummut killilikkanik[[1]](#footnote-1) paggatassiissutinik pisassiisoqartarpoq.

Aqutsiveqarfinnik aaqqissuussineq ullumikkut nunap immikkoortuani 47-mi ingerlanneqartoq 2012-mi atulersinneqarpoq, taamanikkut aqutsiveqarfinni ataasiakkaani TAC angallatinut umiatsiaararsortunullu, sinerissap qanittuani avataasiorlunilu raajarniarnermi periutsit asserluinnangajaannik agguaasoqartarnissaa aalajangerneqarpoq. Umiatsiaararsortunut pisassat suli paggatassiissutigineqartarput, angallatinullu pisassat aalajangersimasut tunineqarsinnaasut eqqunneqarlutik. Angallatit umiatsiaararsortullu akornanni TAC-p agguarnera 2012-mi ukiut siulii pingasut tunuliaqutaralugit aqutsiveqarfinni pingasuni tamani pisat tunuliaqutaralugit aalajangerarneqarpoq. Umiatsiaararsortunut aalajangersakkat qaammatinut aqqaneq marlunnut, qaammammut pisassanik paggatassanik taaneqartunut agguarneqartarput. Qaammammulli pisassat piviusumi atortinneqarsimanngillat.

Aalisartitseqatigiiffik angallatinut 6 meterimit anginerusunut immikkut tunineqarsinnaasunik pisassanik, nunap immikkoortuani 47-mi sinerissap qanittuani qaleralittassatut tunineqarsinnaasut tamarmiusut 5 procentii tikillugit annerpaamik pisassaqarsinnaavoq.

Nunap immikkoortuani 47-mi angallatinut 6 meterinit annerusunut ukiunut ilivitsunut ataasiakkaanut tunngatillugu ukiumut pisassiissutit, raajarniarnermi periutsitut ilisimaneqartutut, eqaatsumik iluaqutigineqarsinnaanerannut periarfissaqarpoq. Eqaatsumik aaqqissuussinerup aalisartitseqatigiiffiit/akuersissutinik piginnittut pisassiissutigineqartut ukiuni ilivitsuni pingasuni pisassiissutinik atuisinnaanermut periarfissaqarput. Taamaalilluni aalisartitseqatigiiffik ukiumi tullermi qaleralittassaminik ukiumi pineqartumi 15. novembarimit siumoorluni iluaquteqalereersinnaavoq. Akerlianik aalisartsitseqatigiiffik pisassat ilaannik, aalisartiseqatigiiffiup pisarinngitsuugaanik, ukiumut tullermut nuussinissamut periarfissaqarpoq. Pisassat nunneqartut 1. juli tikillugu iluaqutigineqarsinnaapput.

Sinerissap qanittuani qaleralinniarneq aallaavittut ningittagarsorluni qassutillu atorlugit ingerlanneqartarpoq. Kilisanneq akuerisaanngilaq. Angallatit 6 meterimit anginnerusut umiatsiaaqqallu sinerissap qanittuani qaleralinniartut tamakkiisumik pisanik tulaassisussaatitaapput.

Nunap immikkoortuani 47-mi september 2014-mi aqutsiveqarfinni pingasuni Upernavimmi, Uummannami Qeqertarsuullu tunuani piffinnik pisassiissuteqarfiunngitsunik eqqussisoqarpoq. Piffiit ilaanni pisassiissuuteqarnani killeqanngitsumik aalisarsinnaaneq, akisussaassuseqartumik nungusaataanngitsumik tunngaveqartumik aalisarnermut naapertuutinngilaq. Piffiit pisassiissuteqarfiunngitsut eqqunneqarnerisa kingorna periuseq tamanna aalisarpallaarnermut aqukkuminaatsumut kiisalu sinerissap qanittuani qaleralinniarnermut nakkutigiuminaatsumut annertusaasuuvoq, ingammik aalisarnerup piffinni pisassiissuteqarfiusuni pisassiissuteqarfiunngitsuniluunniit pisimaneranut atatillugu. Piffiit pisassiissuteqarfiunngitsuttaaq angallatinut 6 meterinik anginerusunut qaleralittassiissutit nalikinnerulersippaat, kikkulluunniimmi piffinni pisassissuteqarfiungitsuni akeqanngitsumik aalisarsinnaammata. Tamanna angallatinik aningaasalersuinissanut annertuumik ajornartorsiuteqalersitsivoq, pisassatummi pisiarineqartut naleerupput, aningaaserivimmullu taarsigassarsiniarnermi qularnaveeqqutitut akuerisaajunnaarlutik. Piffiit pisassiissuteqarfiunngitsut arlaleriarluni atorunnaarsinniarneqartaraluarput, aatsaalli tamanna 2020-mi iluatsippoq, tassani ungasissumut sammisumik nungusaataanngitsumulli aqutsinermut iluaqutsiisumik aaqqissuussineq atorunnaarsinneqarpoq. Taamaammat piffiit pisassiissuteqarfiunngitsut atulerseqqinneqaqqinnginnissaat qulakkeerneqartariaqarpoq.

# 2.1 Nunap immikkoortuani 47-mi sinerissap qanittuani qaleralinniarnerup tamarmiusup ineriartornera

Immikkoortumi tulliuttumi biologit siunnersuinerisa ineriartornerat, TAC, pisassiissutit kiisalu nunap immikkoortuani 47-mi aqutsiveqarfinni ataasiakkaani sinerissap qanittuani qalerallit pisarineqartartut katinneri takutinneqarput. Immikkoortuni ataasiakkaani pisat annertussusaat suliffissuarnut tunitsivinnullu aqutsiveqarfimmiittuni tunisat annertussusaattut naatsorsorneqarnerat maluginiaqquneqarpoq.

Nunap immikkoortuani 47-mi qaleralinniarneq tamakkiisumik ersersinniarlugu, titartagaq 1-mi piffissami 2013-2021 immikkoortumi biologit siunnersuinerat, TAC qaleralittallu katinneri takutinneqarput. Takussutissiivik 1-mi ineriartorneq taanna aamma takutinneqarpoq, taamaattoq aqutsiveqarfinnut agguarlugu. Aqutsiveqarfinnut Qeqertarsuup Tunuanut, Uummannamut Upernavimmullu immikkut biologit siunnersuusiortarnerat maluginiaqquneqarpoq. Immikkoortuni 2.1, 2.2 aamma 2.3-mi aqutsiveqarfinnut ataasiakkaanut tamanut immikkut nassuiaasiortoqarpoq.

TAC tamakkiisoq nunap immikkoortuanilu 47-mi tamarmi qaqitat, ukiut tamakkerlugit biologit siunnersuinerannit annertunerujussuunera titagaq 1-mi takuneqarsinnaavoq. 2013-miilli nungusaataanngitsumik toqqammaveqarnani aalisarnerup ingerlanneqarnera tamatuma nassataraa. Tamannalu naak 2013-2016-mut siunnersuinerit aalaakkaasuugaluartut, TAC-p qaffakkiartorsimaneratigut aamma takuneqarsinnaavoq. 2016-p kingorna biologit siunnersuinerat appariartorpoq, akerlianillu TAC aalaakkaakannerluni.

2013-mi TAC siunnersuinermit 11 procentimik qaffasinnermut inissinneqarpoq. Siunnersuinernik qaangiinerit qaffakkaluttuarput, 2020-milu TAC-p nungusaataanngitsumik aallaavissamit 78 procentimik annertunerani qaffasinnerpaavoq. TAC-li pisat piffinni pisassiiffuteqarfiusuniittut kisiisa naatsorsoraanni, ukiut tamaasa tamakkerneqarneq ajorpoq. Piffinni pisassiiffiunngitsuni 2014-mi pilersinneqartuni ataatsimut pisat piffinni pisassiissuteqarfiusuni pisanut ilanngukkaanni, taakkulu TAC-mut naleqqersuullugit, taava taanna taamaallaat 2019-mi tamakkerneqarpoq. Naak TAC tamakkerneqartanngikkaluartoq, taamaattoq ukiut tamakkerlugit pisat biologit siunnersuinerannit annertunerujussuusarput.

Titartagaq 1: 2013-2021 nunap immikkoortuani 47-mi ataatsimut siunnersuineq, TAC qaleralittallu.

Tusarfik: APNN.

Takussutissiivik 1: 2013-2020 nunap immikkoortuani 47-mi siunnersuinerup, TAC-p qaleralittallu ineriartornerannik takussutissiaq.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tons | 2013 | 2014 | 2015 | 2016 | 2017 | 2018 | 2019 | 2020 | 2021 |
| **Siunnersuineq** | **20.300** | **20.300** | **20.300** | **20.300** | **19.200** | **19.200** | **16.250** | **16.250** | **14.547** |
|  *Qeqertarsuup Tunua* | *8.000* | *8.000* | *8.000* | *8.000* | *6.400* | *6.400* | *5.120* | *5.120* | *4.346* |
|  *Uummannaq* | *6.000* | *6.000* | *6.000* | *6.000* | *6.500* | *6.500* | *5.800* | *5.800* | *5.153* |
|  *Upernavik* | *6.300* | *6.300* | *6.300* | *6.300* | *6.300* | *6.300* | *5.330* | *5.330* | *5.068* |
| **TAC** | **22.500** | **26.394** | **28.200** | **29.000** | **28.200** | **28.200** | **29.437** | **28.937** | **25.148** |
|  *Qeqertarsuup Tunua* | *9.200* | *9.000* | *9.200* | *9.600* | *9.200* | *9.200* | *11.080* | *10.580* | *7.847* |
|  *Uummannaq* | *7.000* | *8.379* | *9.500* | *9.850* | *9.500* | *9.500* | *9.900* | *9.900* | *9.167* |
|  *Upernavik* | *6.300* | *9.015* | *9.500* | *9.550* | *9.500* | *9.500* | *8.457* | *8.457* | *8.134* |
| **Pisat** | **22.043** | **24.587** | **22.874** | **27.955** | **22.000** | **24.580** | **27.777** | **25.778** |  |
|  *Qeqertarsuup Tunua* | *8.999* | *9.017* | *8.341* | *10.280* | *6.173* | *8.194* | *8.651* | *7.519* |  |
|  *Uummannaq* | *7.008* | *8.198* | *8.259* | *10.364* | *9.044* | *8.837* | *10.160* | *10.686* |  |
|  *Upernavik* | *6.036* | *7.372* | *6.274* | *7.311* | *6.783* | *7.549* | *8.966* | *7.573* |  |
| **TAC siunnersuinerup ilaatut**  | **10,8%** | **30,0%** | **38,9%** | **42,9%** | **46,9%** | **46,9%** | **81,2%** | **78,1%** | **72,6%** |
|  *Qeqertarsuup Tunua* | *15,0%* | *12,5%* | *15,0%* | *20,0%* | *43,8%* | *43,8%* | *116,4%* | *106,6%* | *80,6%* |
|  *Uummannaq* | *16,7%* | *39,7%* | *58,3%* | *64,2%* | *46,2%* | *46,2%* | *70,7%* | *70,7%* | *77,9%* |
|  *Upernavik* | *0,0%* | *43,1%* | *50,8%* | *51,6%* | *50,8%* | *50,8%* | *58,7%* | *58,7%* | *60,5%* |

Tusarfik: APNN.

Piffissami 2015-2020 nunap immikkoortuani 47-mi, ingammik umiatsiaararsortunut qaleralinniarsinnaanermut akuersissutit nutaat annertuumik amerleriarsimapput. Akuersissutaatillit amerliartornerat TAC-p nungusaataanngitsumik toqqammaveqartumit annertuneruneranut pingaarnertut patsisaavoq. Piffiit pisassiiviunngitsut aamma akuersissutit tunniunneqartut annertuumik amerleriarnerata kingunerai. Umiatsiaararsortunut akuersissutit amerleriarnerpaapput, angallatinulli akuersissutit aamma piffissaq tamakkerlugu aalaakkaasumik amerliartorput. Tamanna taamaallat umiatsiaararsortut angallateeqqallu amerlanerulernerannik, malitsigisaanillu angallatit amerlavallaarnerannik nassataqanngilaq, aammali tamanna sulisinnaasut ilaannik amerlasuunik tigusinermut patsisaaqataavoq. Tamanna sinerissap qanittuani aalisarnerup aninaasarsiornikkut akilersinnaasumik aalisarnertut ingerlannissaanit pisariaqartitanit amerlanerusunik sulisoqarnermik nassataqarpoq.

Akuersissutit tunniunneqartut ineriatornerat aalisartut amerleriarnerannik, tamatumalu nassataanik aalisarsinnaasutsip annertusineranik, tamatigut takutitsisuuneq ajorpoq. Akuersissutit atorneqartorpiaat ineriartornermik eqqortumik takutitsisuunerupput.

2013-mi umiatsiaararsortut akuersissutaatillit katillugit 759-t annertunerusumik annikinnerusumilluunniit akuersissutiminnik iluaquteqarput. Amerlassutsit piffissami 2013-2015 aalaakkaasuukannerput. 2016-mi akuersissutaatit atorneqartut 200-nik amerlipput, taakkulu 26 procentimik amerleriarnermik naleqarput. 2019-mi 2016-mut sanilliullugu suli 100-nik amerleriaqqipput. 2013-2019 akuersissutit atorneqartut katillugit 40 procentit missaannik amerleriarput.

Nunap immikkoortuani 47-mi sinerissap qanittuani qaleralinniat ilaat angallatinut akuersissutinik pigisaqartut, piffissami killiligaanngitsumi akuersissutaateqarlutillu pisassanik niueruteqarsinnaapput. Piffissami 2013-2020 naak akuersissummik piginnittut pisassanut piginnittussaatitaagaluartut, akuersissutit tamarmik atorneqangillat. Taamaattoqarnera uani sukumiisumik nassuiarneqarsinnaangilaq, patsisaasutullu nassuiaatitut oqaatigineqartut assigiinngiiaarput. Tassani aamma angallataatillit ilaannut inuttaqarnissaq / inuttaqaannarnissaq ajornartorsiutaasimasorinarpoq, taarsiullugumi umiatsiaaqqamut akuersissutit qinnutigineqartarsimammata. Nunap immikkoortuani 47-mi ataatsimut pisassiinernik annertuseriaatsit ingammik umiatsiaararsortunut sammisuupput, peqatigisaanillu angallataatilinnut pisassiissutit annertuseriarput taamaalillunilu angallataatilinnut ataasiakkaanut pisassatut tunngaviit ilanngullugit, tamannalu pisassanik tamarmiusunut atuinermut kinguneqarsinnaavoq.

Titartagaq 2-mi piffissami 2014 – 2020 angallataatilinnut akuersissutit tunniunneqartut qaffariarnerat takutinneqarpoq. Tamanna pisassat ilaannik piginnittut pisassamik ilaanni aalisartunut nutaanut tunisisimanerannik patsiseqassasoq naatsorsuutigineqarpoq.

Titartagaq 2: 2013-2020 nunap immikkoortuani 47-mi sinerissap qanittuani qaleralinniarnermut akuersissutit tunniunneqartut amerlassusaat, atorneqartullu amerlassusaat.

Tusarfik: Kalaallit Nunaanni Naatsorsueqqissaartarfik.

Umiatsiaararsortut akuersissutaataasa amerleriarnerat ilutigalugu, umiatsiaarsorsortuni umiatsiaaqqanik aalisartut amerlassusaat annertuumik amerleriarput.

Umiatsiaaqqat 2013-mi 721-nit 2020-mi 1.017-nut amerleriarsimanerat titartagaq 3-mi takuneqarsinnaavoq, taanna umiatsiaaqqanik 300-ngajannik naleqarpoq. Aalisarnermi naammassinnissinnaaneq ukiut arfineq marluk ingerlaneranni annertuumik qaffariarpoq. Angallatit 6 meterinit anginerusut amerlassusaat 2013-2018 123-130-llu akornanni, agguaqatigiissilluguluunniit 128-t missaanni aalaakkaasuuvoq. 2019-mi angallatit 146-nngorlutik angallatit amerleriarput, 2020-milu 157-nut amerleriaqqillutik. Angallatit nutaat amerlasuut umiatsiaaraassangatinneqarput. Ingammik Poca 770-t amerlasuut aalisarnermut aningaasaliissutinut immikkoortitanit neriorsuutigineqarput.

Titartagaq 3: 2013-2020 nunap immikkoortuani 47-mi angallatit amerlassusaasa umiatsiaararsortullu amerlassusaasa ineriartornerat.

Tusarfik: APNN.

Nalunaarsugaq: KANUAANA umiatsiaaqqanut nalunaarsuiffeqanngimmat, umiatsiaaqqat qanoq amerlatigerpiarnerat ilisimaneqanngilaq. Umiatsiaaqqat amerlassusaat umiatsiaaqqanut akuersissutillit (JK-47) ukiumi aalajangersimasumi umiatsiaaqqamit tunisisut amerlassusaattut naatsorsorneqarpoq. 2013-mi 2015-milu angallatit marluk umiatsiaaqqat akuersissutaat atorlugit tunisipput. Taamattaarlu umiatsiaaqqat agguaqatigiissillugu 20-t missaat angallatit akuersissutaat atorlugit tunisisarput.

Nunap immikkoortuani 47-mi qalerallit pisarineqartut ukiuni arlalinni biologit siunnersuinerannit annertunerusarnerat, peqatigisaanillu akuersissutit aalisarnermilu naammassisinnaasat qaffariarnerat, qalerallit tunineqartut agguaqatigiissillugu angissusaasa appariartorneranni takuneqarsinnaanerat piviusuuvoq. Titartagaq 4-mi Qeqertarsuup tunuani qalerallit tunineqartut agguaqatigiissillugu angissusaat 2010-mi 57,3 cm-init 2018-mi 50,8 cm-inut milleriarsimanerat takuneqarsinnaavoq, taannalu 6,5 cm-inik milleriarneruvoq. Piffissami tassani Uummannami Upernavimmilu agguaqatigiisillugu angissutsit 3,5 cm-inik 5,5 cm-inillu appariarsimavoq, takuuk titartagaq 4.

Titartagaq 4: 2010-2018 nunap immikkoortuani 47-mi qalerallit tunineqartut agguaqatigiissillugu angissusaasa ineriartornerat cm-nngorlugu.

Tusarfik: Pinngortitaleriffik

Nalunaarsugaq: Titartakkami agguaqatigiissitsinerni piniutini tamani pisanut tunngavoq.

Nunap immikkoortuani 47-mi sinerissap qanittuani qaleralinniarnermi tunisat nalingi 2013-mi 318,7 mio. kr-nit 2020-mi 500,6 mio. kr-nut qaffapput, takuuk titartagaq 5, tamanna 57 procentimik siuariarneruvoq. Nunap immikkoortuani 47-mi qalerallit tulaanneqartut tunineqarnerminni kiilumut akia 2013-mi agguaqatigiissillugu kiilumut 15,8 kr-usoq 2020-mi kiilumut 19,6 kr-mut qaffappoq. Tamanna 2013-mit 2020-mut kiilumut akip 24 procentit missaannik qaffanneranik naleqarpoq imaluunniit ukiumut agguaqatigiissillugu 3,5 procentinik qaffanneranik naleqarluni.

Titartagaq 5: 2013-2020 nunap immikkoortuani tunisinermi akit ineriartornerat umiatsiaaqqanut angallatinullu agguarlugu.

Tusarfik: APNN.

Aalisartut aalisakkanik qaqittagaat assigiinngiiaartorujussuupput kiisalu aalisakkap pitsaassusaa naapertorlugu tunisinermi akit assigiinngillutik, taamattaaq illoqarfimmi nunaqarfimmiluunniit aalisartup tunisiffiani unammilleqatigiittoqanersoq apeqqutaasarpoq. Taamaammat aalisartut ataasiakkaat tunisaasa nalingi (kaaviaartitaat) assigiinngitsorujussuupput:

* 2020-mi nunap immikkoortuani 47-mi umiatsiaararsorlutik qaleralinniat tunisaat katillugit 335 mio. kr-nik naleqarput.
* 2020-mi nunap immikkoortuani 47-mi umiatsiaararsortut agguaqatigiissillugu tunisaasa nalingi 335.654 kr-iupput
* 2020-mi nunap immikkoortuani 47-mi umiatsiaararsortup tunisai qaffasinnerpaat 1.433.855 kr-nik naleqarput.
* 2020-mi nunap immikkoortuani 47-mi umiatsiaararsortup tunisai nalikinnerpaat 500 kr-iupput.
* 2020-mi umiatsiaararsortut 20 procentiisa tunisaasa ataatsimut nalingat 100.000 kr-init appasinnerupput.
* 2020-mi umiatsiaararsortut 39 procentiisa tunisaasa ataatsimut nalingat 200.000 kr-init appasinnerupput.
* 2019-mi umiatsiaararsortut 2,6 procentiisa tunisaasa ataatsimut nalingat 1 mio. kr-init annertunerupput.
* Nunap immikkoortuani 47-mi umiatsiaararsorlutik qaleralinniat, nunap immikkoortuani 46-mi saarullinnik, nipisannik qaleralinnillu tunisaasa ataatsimut nalingat 10 mio. kr-iuvoq, tamannalu tunisat nalingisa tamarmiusut 3 procentiannik naleqarpoq.

Nunap immikkoortuani 47-mi tamarmi umiatsiaararsortut ukiuisa agguataarsimanerat titartagaq 6-mi takuneqarsinnaavoq. Umitsiaararsortut 20 procentiisa missaat 30-t inorlugit ukioqartut titartakkami takutinneqarpoq. Umiatsiaararsortut 30-49 ukioqartut umiatsiaararsortut tamarmiusut 43 procentiisa missaannik amerlassuseqarput, 50-llu sinnerlugit ukiullit 37 procentit missaanniillutik.

Titartagaq 6: 2020-mi nunap immikkoortua 47 tamakkerlugu umiatsiaararsortut ukiuisa agguataarsimanerat.

Tusarfik: APNN.

Nunap immikkoortuani 47-mi umiatsiaararsortut arlaqartut ima ikitsigisunik qaleralinnik amusisarput, allaat inuussutissarsiutigalugu aalisartutut taaneqarnatik, sunngiffimmi aalisartutut taaneqarsinnaallutik. Ajornartorsiut tamanna titartagaq 7-mi nunap immikkoortuani 47-mi (Qeqertarsuup tunuani, Uummannami Upernavimmilu) sinerissap qanittuani umiatsiaararsorlutik qaleralinniat tunisaannit assersuusiornikkut takutinneqarpoq. Titartagaq 7-mi umiatsianut agguarlugit qalerallit tunineqartut annertussusaat immikkoortitaarlugit takutinneqarput.

Nunap immikkoortuani 47-mi umiatsiaararsortut 22 procentii 2020-mi umiatsiamut ataatsimut 5 tons ataallugit tunisisimasut, taamatullu umiatsiat taakku katillugit 549 tonsinik tunisisimasut, titartagaq 7-mi takutinneqarpoq. Umiatsiaararsortut katillugit 67 procentii umiatsiaaqqamut ataatsimut 20 tons ataallugit tunisipput, taakkulu tunisaat katillugit 6.111 tonsiupput, tassa nunap immikkoortuani 47-mi tunineqartut tamarmiusut 35 procentiisa nalingi. Umiatsiaaqqat taamaallaat 16 procentii 2020-mi umiatsiamut ataatsimut 30 tons sinnerlugit tunisipput, taakkulu katillugit 6.986 tonsiupput, tassa umiatsiaararsortut tamarmiusut tunisaasa 40 procentiisa nalingi.

Titartagaq 7: 2020-mi nunap immikkoortuani 47-mi umiatsiaararsortut ataasiakkaarlugit qaleralinnik tunisaasa annertussusaat.

Tusarfik: APNN.

Nalunaarsugaq: Immikkoortitani tunisat katillugit annertussusaat ungaluusat iluanni allanneqarpoq.

Titartagaq 7-mi assersuummi aallaaviusinnaasutut, aalisarnermi tassani aaqqissuussaanikkut ajornartorsiutaasinnaasut nalilersinnaajumallugit, pingaarnertut inuussutissarsiutigalugu umiatsiaararsorluni aalisartup (aalisarnermut tunngasunik aningaasartuutit tamaasa ilanngaatigereerlugit) ilanngaaseereerluni isertitassai, Kalaallit Nunaanni agguaqatigiissillugu inuup isertitaatulli annertussuseqartariaqarnerat tunngavissaatinneqarpoq. Taannalu Kalaallit Nunaanni Naatsorsueqqissaartarfik naapertorlugu 2019-mi 259.000 kr-inik annertussuseqarpoq:

* Kalaallit Nunaanni inuit isertitaat agguaqatigiissillugu naleqqiunniaraanni umiatsiaararsorluni qaleralinniarnermi minnerpaamik qalerallit 21 tonsit tunineqartariaqarput (2020-mi agguaqatigiissillugu nunap immikkoortuani 47-mi tunisinermi aki kiilumut 19,8 kr.kg. uumatillugit oqimaassuseq levende vægt), soorunami tassani tunisinermi aki umiatsiaararsorlutik aalisartut ataasiakkaat ingerlatsineranni aningaasartuutaat apeqqutaatillugit. Qaleralinnik 21 tonsinik tunisinermi tamakkiisumik ca missaani 416.000 kr-mik isertitsissutaasarpoq, tamannalu isumaqarpoq minnerpaamik 266.000 kr-nit missaanik iluanaarutaasartoq.
* 2020-mi umiatsiaararsortut taamaallaat 33 procnetii qaleralinnik 20 tonsinik amerlanerusunilluunniit tunisipput
* 2020-mi 22 procentit qaleralinnik 5 tonsinik ikinnernilluunniit tunisipput, 4 procentillu 1 tons ataallugu tunisipput.

Taamaammat nunap immikkoortuani 47-mi umiatsiaararsorlutik qaleralinniarnermi akuersissutaaatillit ilaat amerlasoorujussuit, aalisarnermit tassannga appasissumik isertitalittut saniatigooralugu sunngiffimmiluunniit aalisartuunerat ilimagineqartariaqarpoq. Aalisarnermi tassani saniatigooralugu sunngiffimminniluunniit paggatassianik aalisarnermik ingerlatsisut, biologillu siunnersuinerannit annertunerujussuarmik pisassinneqartartut, isumalluummut tatisinerunermut peqataaqataallutillu, inuussutissarsiutigalugu aalisartut isertitassaannik annikillisaaqataapput.

Ulloq 1. januar 2016 aallarnerfigalugu sinerissap qanittuani qaleralinniarnermi tunisat nalingannit 5 procentimik akitsuuserneqarpoq. Isumalluutinik iluaquteqarnermi akitsuusersueriaaseq nutaaq 2018-mi eqqunneqarmat, sinerissap qanittuani qaleralinniarneq suli 5 procentinik akitsuusigaaqqavoq, kingornali ulloq 1. januar 2019 aallarnerfigalugu tunisat nalingisa 4 procentiannut annikillineqarpoq.

Titartagaq 8: 2016-2020 sinerissap qanittuani qaleralinniarnermi isumalluutinik iluaquteqarnermi akitsuutinit iluanaarutit ineriartornerat.

Tusarfik: Akileraartarnermut Aqutsisoqarfik.

Nalunaarsugaq: 2020-mi iluanaarutit aningasanut inatsimmi iluanaarutissatut missingiussaapput. Qaammatini pingasukkaani siullerni pingasuni iluanaaruterpiaat 17,5 mio. kr-iupput. Iluanaarut nunap immikkoortuini 46-mi 47-milu sinerissap qanittuani qaleralinniarnermi tamaneersuuvoq.

### **2.1.1 Aqutsiveqarfik Qeqertarsuup Tunua**

Aqutsiveqarfik Qeqertarsuup Tunuani TAC-p 47 procentiata missaa umiatsiaararsortunut kiisalu 53 procentiata missaa angallatinut 6 meterinit anginerusunut immikkoortinneqartarpoq.

Titartagaq 9-mi piffissami 2013-2021 aqutsiveqarfik Qeqertarsuup Tunuani biologit siunnersuinerisa, TAC-p pisassiissuteqarluni pisat pisassiissuteqanngitsumillu qaleralinnik pisat ineriartornerat takutinneqarpoq.

2013-2016 siunnersuineq 8.000 tonsinut aalajangersarneqarpoq, kingornalu 2017-mi 2018-milu 20 procentinik annikillineqarluni. 2019-mi siunnersuineq suli 11 procentinik appariarpoq, 5.120 tonsimullu inissinneqarluni. 2013-2016 annertussutsinit 2019-mut ataatsimut annikilliliineq 36 procentiuvoq. 2020-mi 2021-milu siunnersuineq suli 5.120 tonsiuvoq.

Peqatigisaanik ataatsimut pisassatut akuersissutigineqartut (TAC) piffissami 2013-2018 aalaakkaasuukannerpoq. Aatsaat 2019-mi TAC 9.200 tonsinit 11.080 tonsinut 20 procentimik qaffanneqarpoq. 2020-mi TAC 10.580 tonsinut appartinneqarpoq kiisalu 2021-mi aallarniutitut TAC 7.847 tonsinut apparteqqinneqarluni.

Piffissami 2013-2021 TAC nungusaataanngitsumik aallaaveqartumi aalisarnermit annertuneruvoq. Naak 2017-mi siunnersuineq misinnartumik appartinneqaraluartoq, TAC-mi taamatut ineriartorneq malinneqanngilaq.

Piffissami ataatsimut qaleralittat annertuumik allanngorarput. Katillugit pisariaqartut piffissaq tamakkerlugu biologit siunnersuinerannit annertunerupput, taamaalillunilu tamanna aalisarpallaarnermut peqataaqataavoq. Ukiut arlaannaanniluunniit piffinni pisassiiviusuni qaqinneqartut TAC-mik tamakkerlugu atuinissamut naammanngillat, taamaallaallu 2014-mi 2016-milu katillugit pisat (pisassiiffinni pisassiiviunngitsunilu) TAC-mit annertunerupput, ukiullu sinnerini pisarineqartut TAC-mit appasinnerupput.

Titartagaq 9: 2013-2021 Aqutsiveqarfik Qeqertarsuup Tunuani siunnersuinerup, TAC-p pisallu ineriartornerat.

Tusarfik: APNN.

Takussutissiivik 2-mi Qeqertarsuup Tunuani umiatsiaararsortut 2013-2021 piffissaq tamakkerlugu TAC qaleralittallu takutinneqarput. 2013-2018 umiatsiaararsortunut TAC aalaakkaasuukannerpoq. 2019-mi siusinnerusumut sanilliullugu 20 procentit missaannik qaffappoq, 2021-mili 4.180 tonsinut annikillineqarluni.

2016 2018-lu eqqaassanngikkaanni piffinni pisassiiffiusuni umiatsiaararsortut pisaat TAC-tut aalajangiunneqartup tamakkerlugu iluaqutiginissannut naammassimanngillat. Piffinni pisassiiffiunngitsuni pisat ilanngukkaanni, 2014-2016-mi kiisalu 2018 aamma 2019-mi pisarineqartut TAC-mit annertunerupput.

Ataatsimut pisat 2013-mi 4.229 tonsinik annertuseriarnerni 2016-mi 5.638 tonsinut annertuseriarnernut nikerarput, taakkulu 2017-mi 3.505 tonsinik annertuumik appariarnermik malitseqarput, tamannalu 38 procentimik appariarneruvoq. Piffissami 2018-2020 ataatsimut pisat amerleriaqqipput.

Takussutissiivik 2: 2013-2021 Qeqertarsuup Tunuani umiatsiaararsortunut TAC qaleralittallu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tons | 2013 | 2014 | 2015 | 2016 | 2017 | 2018 | 2019 | 2020 | 2021 |
| TAC  | 4.299 | 4.206 | 4.299 | 4.486 | 4.299 | 4.299 | 5.178 | 4.944 | 3.667 |
| Pisat katinnerat | 4.229 | 4.306 | 4.606 | 5.638 | 3.505 | 4.951 | 5.562 | 4.806 |   |
|  *Pisassanit pisat*  | *3.729* | *3.493* | *3.783* | *4.543* | *3.041* | *4.352* | *5.089* | *4.439* |  |
|  *Pisassiiffiunngitsuni pisat*  | *500* | *813* | *823* | *1.095* | *464* | *599* | *473* | *367* |  |

Tusarfik: APNN.

Qeqertarsuup Tunuani umiatsiaararsortunut qaleralinniarsinnaanermut akuersissutit amerlassusaat takussutissiivik 3-mi takuneqarsinnaapput. Tassani ukiumi pineqartumi ulloq 1.1. aallarnerfigalugu inuit allattorsimaffianni Qeqertarsuup Tunuani najugaqartunut umiatsiaaqqanut akuersissutit ineriartornerat takuneqarsinnaavoq. Takussutissiivimmi umiatsiaararsortunut akuersissutit annertuumik amerlisimanerat takuneqarsinnaavoq. 2013-mit 2020-mut amerlassutsit 188-nit 298-nut qaffariarput, qaffariaallu 58 procentiuvoq. Qaffariaatit annertunerit Ilulissani Qeqertarsuarmilu pipput.

Takussutissiivik 3: 2013-2020 Qeqertarsuup Tunuani umiatsiaararsortunut akuersissutit tunniunneqartut amerlassusaasa ineriartornerat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Illoqarfik/Nunaqarfik | 2013 | 2014 | 2015 | 2016 | 2017 | 2018 | 2019 | 2020 |
| Ilulissat | 125 | 133 | 144 | 166 | 181 | 187 | 201 | 194 |
| Qeqertarsuaq | 15 | 18 | 17 | 30 | 39 | 48 | 53 | 47 |
| Saqqaq | 20 | 23 | 25 | 29 | 28 | 27 | 27 | 25 |
| Qeqertaq | 21 | 21 | 21 | 20 | 21 | 22 | 23 | 24 |
| Ilimanaq | 5 | 6 | 6 | 9 | 8 | 10 | 8 | 4 |
| Oqaatsut | 2 | 1 | 1 | 2 | 3 | 2 | 2 | 3 |
| Kangerluk |   |   |   | 1 | 2 | 1 | 1 | 1 |
| **Qeqertarsuup tunua katillugit** | **188** | **202** | **214** | **257** | **282** | **297** | **315** | **298** |

Tusarfik: APNN.

Titartagaq 10-mi Qeqertarsuup tunuani umiatsiaararsortut tunisaasa nalingisa ineriartornerat takutinneqarpoq. 2013-2016 tunisat nalingi annertuumik qaffariarput, tamannalu tunineqartut annertunerunerannik akigissaarnerunerannillu patsiseqarpoq. 2017-mi tunineqartut annikinnerunerisa malitsigisaannik tunisat nalingi appariarujussuarput. 2017-mit 2019-mut pisat annertunerunerat akillu qaffasinnerunerat pissutigalugu tunisat nalingi marloriaatingajak angullugu nalitunerulerput. 2020-mi pisat akillu annikilleriarnerat patsisigalugu tunisat nalingi appaqqipput.

Titartagaq 10: 2013-2020 Qeqertarsuup Tunuani umiatsiaararsortut tunisaasa nalingisa ineriartornerat.

Tusarfik: APNN.

Nalunaarsugaq: Qeqertarsuup Tunuani tunisat nalingi annertussutsit tunineqartut ataatsimut nalingisut naatsorsorneqarput, tassani akuersissutinik piginnittut Qeqertarsuup Tunuani allaniluunniit najugaqarnerat apeqqutaatinnagu.

Takussutissiivik 4-mi piffissami 2013-2021 angallataatilinnut TAC qalerallillu pisarineqartut takutinneqarput. Piffissami 2013-2018 angallataatilinnut TAC 4.800 – 5.100 tons akornani aalaakkaasuukannerpoq. 2019-mi TAC 5.900 tons qaangerlugit qaffanneqarpoq, 2021-mullu aallaqqaammut pisassiissut 4.180 tonsimut apparpoq.

Piffissami pisarineqartut annertussusaat ataatsimut TAC-p ataaniittut takuusutissiivimmi takuneqarsinnaavoq. Tamatumani pisarineqartut amerlassusaat piffinni pisassiiffiusuni imaluunniit piffiit pisassiiffiunngitsut ilanngunneqarnerat apeqqutaatinnagu. Qalerallit pisarineqartut 2015-mi, pisat annertussusaat 3.735 tonsiulluni, annertuumik appariaateqarlutik nikerarsimapput. Ukiuni tulliuttuni ataatsimut qaleralittat 4.642 tonsinut qaffaqqipput, kingornalu manna tikillugu appasinnerpaaffimminnut 2.668 tonsinut pisat apparlutik. 2016-mit 2017-mut pisat annertussusaat 42,5 procentinik katillugit appariarput. Piffissami 2018-2020 ataatsimut pisat agguaqatigiissillugu 3.000 tonsit missaanniipput.

Takuussutissiivik 4: 2013-2021 Qeqertarsuup Tunuani angallataatilinnut TAC qaleralittallu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tons | 2013 | 2014 | 2015 | 2016 | 2017 | 2018 | 2019 | 2020 | 2021 |
| TAC  | 4.901 | 4.794 | 4.901 | 5.114 | 4.901 | 4.901 | 5.902 | 5.636 | 4.180 |
| Pisat katinnerat | 4.770 | 4.711 | 3.735 | 4.642 | 2.668 | 3.243 | 3.089 | 2.713 |   |
|  *Pisassanit pisat*  | *4.505* | *4.351* | *3.270* | *3.895* | *2.483* | *3.101* | *2.965* | *2.640* |  |
|  *Pisassiiffiunngitsuni pisat*  | *265* | *360* | *465* | *747* | *185* | *142* | *124* | *73* |  |

Tusarfik: APNN.

Takuusutissiivik 5: 2013-2020 Qeqertarsuup Tunuani angallataatilinnut akuersissutit tunniunneqartut amerlassusaasa ineriartornerat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | 2013 | 2014 | 2015 | 2016 | 2017 | 2018 | 2019 | 2020 |
| Qeqertarsuup Tunua | 52 | 53 | 51 | 52 | 50 | 48 | 55 | 52 |

Titartagaq 11-mi piffissami 2013-2020 Qeqertarsuup tunuani angallataatillit tunisaasa nalingisa ineriartornerat takutinneqarpoq. Tunisat nalingi annertuumik nikerarput. Tunisat katillugit nalingi 75,5 mio. kr-it 2015-mi 55,5 mio. kr-nut appariarput, 2016-mili 89,5 mio. kr-nut qaffariaqqillutik. 2016-mit 2017-mut tunisat nalingi 40 mio. kr-ngajammik appariarput. 2017-mit 2019-mut tunisat nalingi qaffariartorput, 2020-mili appariaqqillutik. Tunisat nalingisa nikerarnerat tunineqartut annertussusaasa allannguutaannik patsiseqarneruvoq. Tunisat agguaqatigiissillugu akii qaffakkiartorput, taakkulu 2013-mit 2020-mut akii 24 procentimik qaffariarput.

Titartagaq 11: 2013-2020 Qeqertarsuup Tunuani angallataalillit tunisaasa nalingisa ineriartornerat.

Tusarfik: APNN.

Nalunaarsugaq: Qeqertarsuup Tunuani tunisat nalingi annertussutsit tunineqartut ataatsimut nalingisut naatsorsorneqarput, tassani akuersissutinik piginnittut Qeqertarsuup Tunuani allaniluunniit najugaqarnerat apeqqutaatinnagu.

#### Qeqertarsuup Tunuanut tunngatillugu eqikkaaneq:

* Piffissami 2013-2021 TAC biologit siunnersuinerannit annertunerujussuanngorlugu aalajangersarneqarpoq.
* Piffissaq tamakkerlugu ataatsimut pisarineqartut nikerarput, 2017-li eqqaassanngikkaanni ukiuni tamani siunnersuinermit qaffasinnerupput.
* Ukiuni tamani piffinni pisassiissuteqarfinni pisarineqartut amerlassusaat TAC-mik tamakkiinngillat.
* 2014-mi 2016-milu pisarineqartut piffiit pisassissuteqarfiunngitsut ilanngunneqarneranni TAC-mit qaffasinnerupput.
* Angallatinit pisat appariarput piffissarlu 2013-2020 tamakkerlugu TAC-p ataaniillutik, umiatsiaararsortulli qaqitaat ukiut tamaasa amerliartorput, tassani 2017 TAC-mik qaanngiiffik kisiat pinnagu.
* Umiatsiaararsortunut akuersissutit 58 procentinik amerleriarput. Umiatsiaararsortut qaqitaat amerlipput, taakkuli umiatsiaararsortut amerliartornerat ingiaqatigalugu pinngillat.
* Tunisinermi akit pitsaasumi ineriartorput. 2013-mit 2020-mut umiatsiaararsortut tunisaasa akii agguaqatigiissillugu 28 procentimik qaffapput, naak 2020-mi appaallakkaluarlutik. Piffissami tassani angallataatillit tunisaasa agguaqatigiissillugu akii 24 procentit missaannik qaffariarput.

### **2.1.2** **Aqutsiveqarfik Uummannaq**

Aqutsiveqarfik Uummannami TAC-p 33 procentia umiatsiaararsortunut immikkoortinneqartarpoq, 67 procentillu missaa angallatinut 6 meterinit anginerusunut immikkoortinneqartarluni.

Titartagaq 12-mi piffissami 2013-2021 aqutsiveqarfik Uummannami qaleralinnut biologit siunnersuinerat, TAC, pisassiissutit pisassiissuteqarnanilu pisat ineriartornerat takutinneqarpoq.

2013-2016 biologit siunnersuinerat 6.000 tonsimiippoq. 2017-mi 2018-milu siunnersuineq 6.500 tonsinut qaffappoq, 2019-mili 5.800 tonsinut apparluni. 2020-mi 2021-milu siunnersuineq suli 5.800 tonsimiippoq.

2013-2016 ataatsimut pisassatut akuersissutigineqartut (TAC) qaffariartorput, tassani TAC 9.850 tonsinut inissinneqarluni. 2017-mi 2019-milu TAC 9.500 tonsinut inissinneqarpoq. Taanna 2021-mi 9.900 tonsinut inissinneqarpoq, 2021-illi aallartinnerani 9.167 tonsinut annikillineqarluni.

Piffissaq tamakkerlugu TAC biologit siunnersuinerannit annertunerujussuarmik qaffasinneruvoq. Piffissami 2013-2021 TAC ilisimatuussutsikkut siunnersuinerit agguaqatigiissillugu 50 procentimik qaffasinnermik aalajangersarneqartarpoq.

Ataatsimut qaleralittat nikerarput, piffissarli tamakkerlugu nungusaataanngitsumik toqqammaveqartumik aalisarnermik annertunerujussuarmik inissisimavoq. Ukiut tamakkerlugit piffinni pisassiiviusuni pisat TAC-tut allajangersarneqartut nungunneqarneq ajorput. Piffinni pisassiiffiunngitsuni pisat ilanngukkaanni piffissaq tamakkerlugu TAC tamakkerneqangajattarpoq, ukiunilu 2013, 2016, 2019 aamma 2020 TAC-mit annertunerupput.

Titartagaq 12: 2013-2021 aqutsiveqarfik Uummannami siunnersuinerit, TAC pisarineqartullu ineriartornerat.

Tusarfik: APNN.

Takussutissiivik 6-mi Uummannami pisassiissuteqarfiusuni pisassiissuteqarfiunngitsunilu qaleralittat ineriartornerat takutinneqarpoq. Piffinni pisassiissuteqarfiusuni ukiut arlaannaanniluunniit TAC tamakkerlugu atorneqanngilaq. Piffinni pisassiiffiunngitsuni pisat ilanngukkaanni 2016-2020 TAC katillugit pisarineqartut qaangerpaat.

2013-2015 TAC 6.362 tonsinut qaffappoq, kingornalu 2020 tikillugu aalaakkaasuulluni. 2021-p aallartinnerani TAC annikinnerulaarpoq. 2016 tikillugu ataatsimut pisat qaffariarput, taamanikkut pisat 7.248 qaffasinnerpaaffitsik angullugu. 2017-mi 2018-milu pisat appariaqqipput, 2018milu 6.471 tonsiullutik, appariaallu taanna 2017-mi pisanut sanilliullugu 10 procentit missaanniippoq. 2019-mi 2020-milu ataatsimut pisat 7.000 tons sinnerlugu qaffariaqqipput.

Takussutissiivik 6: 2013-2021 Uummannami umiatsiaararsortunut TAC qaleralittallu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tons | 2013 | 2014 | 2015 | 2016 | 2017 | 2018 | 2019 | 2020 | 2021 |
| TAC  | 4.688 | 5.611 | 6.362 | 6.596 | 6.362 | 6.362 | 6.630 | 6.630 | 6.139 |
| Pisat katinnerat | 4.628 | 5.563 | 5.798 | 7.248 | 6.584 | 6.471 | 7.126 | 7.190 | 0 |
|  *Pisassanit pisat*  | *4.026* | *4.989* | *5.130* | *6.499* | *6.086* | *5.973* | *6.546* | *6.538* | *0* |
|  *Pisassiiffiunngitsuni pisat*  | *602* | *574* | *668* | *749* | *498* | *498* | *580* | *652* | *0* |

Tusarfik: APNN.

Uummannami umiatsiaararsortunut qaleralinniarsinnaanermut akuersissutit amerlassusaat takussutissiivik 7-mi takuneqarsinnaapput. Akuersissutit tunniunneqartut ukiut tamaakkerlugit amerliartornerat takussutissiivimmi takuneqarsinnaavoq. 2013-2020 akuersissutit tunniunneqartut 227-nit 310-nut amerleriarput, tamannalu 37 procentinik amerleriarnertut naleqarpoq, tassanilu Uummannami Saattunilu akuersissutit tunniunneqartut amerlanerpaapput. Nuugaatsiami Illorsuarnilu ineriartorneq akerlianik inissisimavoq, tassani akuersissutit tunniunneqartut appariarput, tamannalu 2017-mi tassaarsuaqarnerata kingorna innuttaasut pinngitsaalillugit nuutsinneqarnerannik patsiseqarpoq.

Takussutissiivik 7: Uuummannami umiatsiaararsortunut akuersissutit tunniunneqartut amerlassusaasa ineriartornerat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Illoqarfik/Nunaqarfik | 2013 | 2014 | 2015 | 2016 | 2017 | 2018 | 2019 | 2020 |
| Uummannaq | 62 | 65 | 67 | 89 | 100 | 115 | 127 | 122 |
| Saattut | 41 | 42 | 42 | 55 | 59 | 60 | 64 | 63 |
| Ikerasak | 33 | 30 | 35 | 40 | 43 | 48 | 47 | 48 |
| Ukkusissat | 34 | 34 | 35 | 42 | 40 | 35 | 39 | 37 |
| Qaarsut | 25 | 28 | 28 | 30 | 32 | 34 | 35 | 34 |
| Niaqornat | 8 | 7 | 6 | 9 | 8 | 6 | 9 | 6 |
| Illorsuit | 14 | 13 | 13 | 16 | 16 | 3 | 0 | 0 |
| Nuugaatsiaq | 10 | 12 | 12 | 10 | 18 |   | 0 | 0 |
| **Uummannaq katillugit** | **227** | **231** | **238** | **291** | **316** | **301** | **321** | **310** |

Tusarfik: APNN.

Titartagaq 13-mi 2013-2020 Uummannami umiatsiaararsortut tunisaasa nalingisa ineriartornerat takutinneqarpoq. Piffissami 2013-2020 tunisat nalingi annertoorujussuarmik qaffariarput, tamannalu tulaanneqartut amerleriarneranik akillu qaffannerannik patsiseqarpoq. 2020-mi tunisat nalingi 2013-mut sanilliullugit 145 procentinik qaffariarput. 2013-2020 qalerallit tunineqarnerminni akii 64 procentinik qaffariarput.

Titartagaq 13: 2013-2020 Ummannami umiatsiaararsortut tunisaasa nalingisa ineriartornerat.

Tusarfik: APNN.

Nalunaarsugaq: Uummannami tunisat nalingi annertussutsit tunineqartut ataatsimut nalingisut naatsorsorneqarput, tassani akuersissutinik piginnittut Uummannami allaniluunniit najugaqarnerat apeqqutaatinnagu.

Takussutissiivik 8-mi ukiut tamakkerlugit piffinni pisassiissutigineqartuni angallataatillit qaleralittaat TAC-mut tamakkiinissamut naammassimanngitsut takuneqarsinnaavoq. Piffinni pisassissuteqarfiunngitsuni qaqinneqartut ilanngukkaanni, 2013 kisiat eqqaassanngikkaanni TAC aamma tamakkerneqangilaq.

Piffissami 2015-2020 TAC 3.200 tonsimi aalaakkaasuuvoq. 2021-p aallartinnerani TAC 3.000 tonsit missaannut annikillineqarpoq. 2013-mit ataatsimut pisat, 2016-mi, 2019-mi 2020-milu pisat 3.496 tonsinik annertunerpaaffeqarneranni, annikitsumik qaffariaateqarput.

Takussutissiivik 8: 2013-2021 Uummannami angallataatilinnut TAC qaleralittallu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tons | 2013 | 2014 | 2015 | 2016 | 2017 | 2018 | 2019 | 2020 | 2021 |
| TAC  | 2.312 | 2.768 | 3.138 | 3.254 | 3.138 | 3.138 | 3.270 | 3.270 | 3.028 |
| Pisat katinnerat | 2.380 | 2.635 | 2.461 | 3.116 | 2.460 | 2.366 | 3.034 | 3.496 | 0 |
|  *Pisassanit pisat*  | *2.113* | *2.324* | *2.020* | *2.513* | *2.062* | *2.109* | *2.191* | *2.716* | *0* |
|  *Pisassiiffiunngitsuni pisat*  | *267* | *311* | *441* | *603* | *398* | *257* | *843* | *780* | *0* |

#### Tusarfik: APNN.

Takussutissiivik 9-mi piffissami 2013-2020 angallataatilinnut akuersissutit tunniunneqartut amerlassusaat takutinneqarpoq. Akuersissutit tunniunneqartut 2013-mi 45-nit 2014-2016 40-t 41-llu akornannut ikileriarput. 2016-mit 2020 tikillugu akuersissutit amerliartorput.

Takussutissiivik 9: 2013-2020 Uummannami angallataatilinnut akuersissutit tunniunneqartut ineriartornerat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | 2013 | 2014 | 2015 | 2016 | 2017 | 2018 | 2019 | 2020 |
| Uummannaq | 45 | 40 | 41 | 40 | 42 | 45 | 44 | 47 |

Tusarfik: APNN.

Titartagaq 14-mi piffissami 2013-2020 Uummannami angallataatillit tunisaasa nalingisa ineriartornerat takutinneqarpoq. 2013-2016 tunisat nalingi ukiumit ukiumut aalaakkaasuukannerput. 2016-mit 2020-mut tunisat nalingi 28,8 mio. kr-nit 47,6 mio. kr-nut qaffariarput. 2016-mit 2020-mut tunisat nalingisa qaffariarnerat tunisat annertussusaasa allannguuteqarnerannik akillu qaffariarnerannik patsiseqarput. Agguaqatigiissillugu tunisinermi aki qaffakkiartorpoq, 2013-miillu 2020-mut aki 39 procentit missaannik qaffariarpoq.

Titartagaq 14: 2013-2020 Uummannami angallataalillit tunisaasa nalingisa ineriartornerat.

Tusarfik: APNN.

Nalunaarsugaq: Uummannami tunisat nalingi annertussutsit tunineqartut ataatsimut nalingisut naatsorsorneqarput, tassani akuersissutinik piginnittut Uummannami allaniluunniit najugaqarnerat apeqqutaatinnagu.

#### Uummannamut tunngatillugu eqikkaaneq:

* Piffissami 2013-2021 TAC biologit siunnersuinerannit annertunerujussuanngorlugu aalajangersarneqarpoq.
* Piffissami ataatsimut qaleralittat qaffakkiartorput, ukiullu tamakkerlugit nungusaataanngitsumik pisarineqarsinnaasunit qaffasinnerupput.
* Piffinni pisassiissuteqarfinni qaleralittat ukiut arlaannaanniluunniit TAC-mik tamakkiinngillat.
* 2013 2016-milu piffinni pisassiissuteqarfiunngitsuni pisat ilanngukkaanni ataatsimut pisat TAC-mik qaangiipput.
* Angallataatillit pisaat nikerarput piffissamilu 2013-2019 TAC-p ataaniillutik, 2020-mili qaangiisoqarpoq, akerlianik umiatsiaararsortut pisaat qaffakkiartorput, 2016-2020 TAC-tut aalajangersarneqartunik qaangiillutik.
* Umiatsiaararsortunut akuersissutit 37 procentinik qaffariarput, naallu umiatsiaararsortut pisaat qaffakkiartorsimagaluartut, taakku akuersissutit tunniunneqartut ineriartornerannut naapertuutinngillat.
* Umiatsiaararsortut angallataatillillu tunisaasa nalingi annertoorujussuarmik qaffapput. Tamanna annertunermik tunisinermi akit pitsaasumik ineriartornerannik patsiseqarpoq. 2013-mit 2020-mut umiatsiaararsortunut tunisinermi aki 64 procentinik qaffariarpoq. Piffissami tassani angallataatilinnut tunisat akii 39 procentit missaannik qaffariarpoq.

### **2.1.3 Aqutsiveqarfik Upernavik**

Aqutsiveqarfik Upernavimmi TAC-p 55 procentiata missaa umiatsiaararsortunut kiisalu 45 procentiata missaa angallataatilinnut immikkoortinneqartarpoq. Titartagaq 15-mi piffissami 2013-2021 aqutsiveqarfik Upernavimmi biologit siunnersuinerisa, TAC-p pisassiissuteqarluni pisat pisassiissuteqanngitsumillu qaleralinnik pisat ineriartornerat takutinneqarpoq.

Piffissami 2013-2018 biologit siunnersuinerat 6.300 tonsini aalaakkaasuuvoq, 2019-2021-milu 5.330 tonsinut annikillineqarluni, annikilleriaallu 15 procentiuvoq.

2013-mi TAC siunnersuinertulli annertussuseqarpoq. 2014-mi TAC 9.015 tonsinut qaffappoq, taannalu siunnersuineq 43 procentinik qaanginneruvoq. TAC 2015-mi suli qaffaqqinneqarluni 9.500 tonsiuvoq, TAC-lu 2018-p tungaanut taama annertussuseqarpoq. 2019-mi 2020-milu TAC 11 procentinik 8.457 tonsinut appartinneqarpoq. 2021-p aallartinnerani TAC 8.134 tonsinut aalajangersarneqarpoq.

2013 kisiat pinnagu TAC biologit siunnersuinerannit annertunerujussuuvoq, taannalu 2018 tikillugu aalaakkaasuuvoq, kingornali appariarluni. Piffissami 2014-2021 TAC ukiumut agguaqatigiissillugu 52 procentinik siunnersuinernit qaffasinneruvoq.

Piffissaq tamakkerlugu qaleralittat annikitsumik nikerarput. 2013 2016-lu kisiisa eqqaasanngikkaanni piffissaq tamakkerlugu pisat siunnersuinermit qaffasinnerujussuupput. Taamaallat 2013-mi TAC siunnersuinertulli annertussuseqarnerani, TAC piffinni pisassissuteqarfiusuni pisassiissuteqarfiunngitsunilu pisanit annertunerujussuuvoq, 2014-2018 pisassiissutit tamakkerneqarsinnaasimanngillat. 2013, 2019 aamma 2020 ataatsimut pisat siunnersuinermit TAC-millu annertunerupput.

Titartagaq 15: 2013-2021 aqutsiveqarfik Upernavimmi siunnersuinerup, TAC-p pisallu annertussusaasa ineriartornerat.

Tusarfik: APNN.

Takussutissiivik 10-mi piffinni pisassiissuteqarfiusuni umiatsiaararsortut qaleralittaat TAC-mik tamakkiinissamut naammanngitsut takuneqarsinnaavoq. Piffinni pisassissuteqarfiunngitsuni pisat ilanngukkaanni TAC 2013-mi, 2016-mi kiisalu 2018-2020 tamakkerneqarpoq, tassani ataatsimut pisat TAC-tut allajangersakkamit qaffasinnerullutik.

2014-2018 umiatsiaararsortunut TAC aalaakkaasuvoq, piffissamilu qaleralittat 2013-mi 3.850 tonsinit 2018-mi 5.786 tonsinut qaffakkiartorlutik, tamanna 50 procentimik qaffariarnertut naleqarpoq. 2019-mi pisat annertussusaat 6.229 tonsinut qaffappoq, naak TAC taamaallaat 4.691 tonsiugaluartoq. 2020-mi TAC taamak annertusseqarpoq, aammaarlunili pisarineqartut pisassiissutigineqartunit annertunerupput. Takussutissiivik 10-mi piffinni pisassissuteqarfiunngitsuni pisarineqartut 2013-mi 28 procentit 2018-mi pisarineqartut tamarmiusut 42 procentiinut qaffasimanerat takuneqarsinnaavoq.

Takussutissiivik 10: 2013-2021 Upernavimmi TAC umiatsiaararsortullu pisaat.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Tons |  | 2013 | 2014 | 2015 | 2016 | 2017 | 2018 | 2019 | 2020 | 2021 |
| TAC  |  | 3.494 | 5.000 | 5.269 | 5.297 | 5.269 | 5.269 | 4.691 | 4.691 | 4.511 |
| Pisat katinnerat |  | 3.850 | 4.493 | 4.155 | 5.517 | 5.092 | 5.786 | 6.229 | 5.488 |  |
|  *Pisassanit pisat*  |  | *2.769* | *3.474* | *3.190* | *4.154* | *3.616* | *3.332* | *3.819* | *3.418* |  |
|  *Pisassiiffiunngitsuni pisat*  |  | *1.081* | *1.019* | *965* | *1.363* | *1.476* | *2.454* | *2.410* | *2.070* |  |

#### Tusdarfik: APNN.

Aqutsiveqarfik Upernavimmi umiatsiaararsortunut qaleralinniarsinnaanermut akuersissutit takussutissiivik 11-mi takuneqarsinnaapput. Takussutissiivimmi takuneqarsinnaasutut umiatsiaararsortunut akuersissutit amerliartorput. 2013-mi aqutsiveqarfik tamakkerlugu akuersissutit 281-t tunniunneqarput, taakkulu 2017-mi 397-nik akuersissutinik tunniussinernut naleqqersuunneqassapput. Qaffariaat 41 procentiuvoq, tassanilu Tasiusami upernavimmilu qaffariaatit annertunerpaapput. 2017-mit 2020-mut akuersissutit tunniunneqartut 369-nut apparialaarput.

Takussutissiivik 11: 2013-2020 Upernavimmi umiatsiaararsortunut akuersissutit amerlassusaasa ineriartornerat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Illoqarfik/Nunaqarfik | 2013 | 2014 | 2015 | 2016 | 2017 | 2018 | 2019 | 2020 |
| Kullorsuaq | 58 | 54 | 54 | 70 | 74 | 71 | 77 | 82 |
| Tasiusaq | 35 | 38 | 40 | 52 | 54 | 54 | 11 | 1 |
| Upernavik | 31 | 32 | 36 | 54 | 58 | 53 | 56 | 65 |
| Aappilattoq Upernavimmi | 32 | 35 | 39 | 47 | 50 | 47 | 51 | 49 |
| Innaarsuit | 27 | 26 | 23 | 36 | 37 | 37 | 35 | 38 |
| Nuussuaq, Upernavik | 34 | 33 | 35 | 36 | 36 | 36 | 39 | 43 |
| Upernavik Kujalleq | 32 | 32 | 30 | 34 | 35 | 33 | 38 | 44 |
| Kangersuatsiaq | 11 | 14 | 11 | 25 | 25 | 21 | 23 | 22 |
| Naajat | 16 | 16 | 14 | 17 | 18 | 17 | 16 | 16 |
| Nutaarmiut | 4 | 5 | 5 | 8 | 9 | 10 | 9 | 9 |
| Ikerasaarsuk, Upernavik | 1 | 1 | 1 | 1 | 1 |   | 0 | 0 |
| **Upernavik katillugit** | **281** | **286** | **288** | **380** | **397** | **379** | **355** | **369** |

Tusarfik: APNN.

Titartagaq 16-mi 2013-2020 Upernavimmi umiatsiaararsortut tunisaasa nalingisa ineriartornerat takutinneqarpoq. 2013-2020 tunisat nalingi qaffarujussuarput, tamannalu annertussutsit qaffariarnerannik akillu qaffariarneranik patsiseqarpoq. 2020-mi tunisat nalingi 2013-mut sanilliullugit 95 procentinik qaffariarput. Piffissami 2013-2016 qalerallit akii 32 procentit missaannik qaffariarput. Tunisinermi aki 2016-mi kiilumut 19,4 kr-init 2017-mi 16,3 kr-nut apparpoq. Kingornalu 2017-mit 2020-mut akit qaffakkiartorput.

Titartagaq 16: 2013-2020 Upernavimmi umiatsiaararsortut tunisaasa nalingisa ineriartornerat.

Tusarfik: APNN.

Nalunaarsugaq: Upernavimmi tunisat nalingi annertussutsit tunineqartut ataatsimut nalingisut naatsorsorneqarput, tassani akuersissutinik piginnittut Upernavimmi allaniluunniit najugaqarnerat apeqqutaatinnagu.

Takussutissiivik 12-mi ukiut tamakkerlugit piffinni pisassiissutigineqartuni angallataatillit qaleralittaat TAC-mut tamakkiinissamut naammassimanngitsut takuneqarsinnaavoq. Agguaqatigiissillugu pisassatut akuersissutigineqartut 54 procentii pisarineqartarput.

2013 kisiat eqqaasanngikkaanni angallataatilinnut TAC 4.000-4.300 tonsini aalaakkaasuukannerpoq, 2014-mili 2.879 tonsit 2018-mi 1.763 tonsinut qaqinneqartut appariarput. Piffinni pisassissuteqarfiunngitsuni qaqinneqartut, qaqinneqartut annikitsuinnaapput. 2018-mi qaqinneqartut annertunerpaagamik tamakkiisumik qaqinneqartunit 1.763 tonsinit qaqinneqartut 375 tonsiupput, taakkulu 22 procentiupput.

Takussutissiivik 12: 2013-2021 Upernavimmi angallataatilinnut TAC qaleralittallu.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Tons | 2013 | 2014 | 2015 | 2016 | 2017 | 2018 | 2019 | 2020 | 2021 |
| TAC  | 2.806 | 4.015 | 4.231 | 4.253 | 4.231 | 4.231 | 3.766 | 3.766 | 3.623 |
| Pisat katinnerat | 2.186 | 2.879 | 2.119 | 1.794 | 1.691 | 1.763 | 2.737 | 2.085 |   |
|  *Pisassanit pisat*  | *2.155* | *2.627* | *1.976* | *1.671* | *1.573* | *1.388* | *2.457* | *1.649* |  |
|  *Pisassiiffiunngitsuni pisat*  | *31* | *252* | *143* | *123* | *118* | *375* | *280* | *436* |  |

Tusarfik: APNN.

Takussutissiivik 13-mi piffissami 2013-2020 angallataatilinnut akuersissutit tunniunneqartut amerlassusaat takutinneqarpoq. Piffissami 2013-2018 akuersissutit tunniunneqartut 30-nit 23-nut ikileriarput. 2019-mi 2020-milu 24-nut amerleriarput.

Takussutissiivik 13: 2013-2020 Upernavimmi angallataatilinnut akuersissutit tunniunneqartut ineriartornerat.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|   | 2013 | 2014 | 2015 | 2016 | 2017 | 2018 | 2019 | 2020 |
| Upernavik | 30 | 28 | 27 | 25 | 26 | 23 | 24 | 24 |

Tusarfik: APNN.

Titartagaq 17-mi Upernavimmi angallataatillit piffissami 2013-2020 tunisaasa nalingisa ineriartornerat takutinneqarpoq. Tunisat nalingi 2013-mit 2014-mut 26,1 mio. kr-nit 43,2 mio. kr-inut annertuumik qaffariarput. 2015-mi 19,4 mio. kr-nut annertuumik appariarpoq, 2017-nilu tikillugu aalaakkaasuulluni. Piffisami 2017-mit 2020-mut tunisat nalingi 18,1 mio. kr-nit 40,1 mio. kr-nut qaffariarput. 2013-mit 2020-mut tunisat nalingisa nikinnerat akit tunisallu annertussusaannik patsiseqarpoq. Piffissaq tamakkerlugu agguaqatigiissillugu tunisinermi aki pitsaasumik ineriartorpoq, tassani akit 2013-mit 2020-mut 48 procentit missaannik qaffariarput.

Titartagaq 17: 2013-2020 Upernavimmi angallataatillit tunisaasa nalingisa ineriartornerat.

Tusarfik: APNN.

Nalunaarsugaq: Upernavimmi tunisat nalingi annertussutsit tunineqartut ataatsimut nalingisut naatsorsorneqarput, tassani akuersissutinik piginnittut Upernavimmi allaniluunniit najugaqarnerat apeqqutaatinnagu.

#### Upernavimmut tunngatillugu eqikkaaneq:

* Piffissami 2013-2021 TAC biologit siunnersuinerannit annertunerujussuanngorlugu aalajangersarneqarpoq.
* Piffissami qaleralittat aalaakkaasuukannerput, 2013-lu eqqaassanngikkaanni biologit siunnersuinerannit ukiut tamakkerlugit qaffasinnerujussuullutik.
* Piffinni pisassiiffiusuni pisat ukiut arlaannaanniluunnit TAC-mik tamakkiinngillat, taamaallaat pisassiiviunngitsuni pisarineqartut ilanngukkaanni. Taakku ilanngukkaani 2019-mi 2020-milu TAC qaangerneqarpoq.
* 2014-mit angallataatillit qaleralittaat appariartorput, 2013-2020 tamakkerlugu TAC-p ataaniillutik. Akerlianik umiatsiaararsortut pisaat qaffariartorput 2014, 2015 2017-nilu eqqaassanngikkaanni umiatsiaararsortut TAC-mik qaangiipput.
* 2013-2020 umiatsiaararsortunut akuersissutit 31 procentit missaannik amerleriarput. naallu umiatsiaararsortut pisaat qaffakkiartorsimagaluartut, taakku akuersissutit tunniunneqartut ineriartornerannut naapertuutinngillat.
* 2013-2020 umiatsiaararsortut tunisaasa nalingi qaffariarujussuarput. Angallataatillit tunisaat annertuumik nikerarput, ataatsimulli isigalugu qaffariartorlutik, 2020milu tunisat nalingi piffissami pineqartumi qaffasinnerpaapput.
* Tunisat nalingi pitsaasumik ineriartorput. 2013-mit 2020-mut umiatsiaararsortut tunisaasa nalingi 37 procenti missaannik qaffariarput. Piffissami tassani angallataatillit tunisaasa nalingat agguaqatigiissillugu 48 procentit missaannik qaffariarpoq.

## 3. Nunap immikkoortuanut 47-mut tunngatillugu eqikkaaneq

Nunap immikkoortuani 47-mi aqutsiveqarfinni tamani 2013-2021 biologit sinnersuinerat appariartorpoq. Peqatigsaanik aqutsiveqarfinni pingasuni tamani TAC piffissami qaffasinnerujussuarmik inissisimavoq. Aqutsiveqarfinni pingasuni tamani TAC siunnersuinermit 46 procentinik qaffasinnermut inissinneqartarpoq. Qeqertarsuup Tunuani TAC agguaqatigiissillugu bioligit siunnersuinerannit 41 procentimik qaffasinneruvoq, Uummannami 52 procentinik qaffasinnerulluni, Upernavimmilu 46 procentinik qaffasinnerulluni.

Aqutsiveqarfinni pingasuni tamani qaleralittat nungusaataanngitsumik pisarineqarsinnaasunit agguaqatigiissillugu 32 procentinik ukiumut amerlanerusarput. 2014-mi Upernavimmi, Uummannami Qeqertarsuullu Tunuani piffinnik pisassiiviunngitsunik eqqussisoqarpoq. Piffinni pisassiivisuni pisat ukiut arlaannaanniluunniit TAC-mik tamakkiinngillat. Piffinni pisassiiviunngitsuni pisat ilanngukkaanni, piffissami 2013-2020 ukiut tamakkerlugit pisat suli TAC-p ataaniipput.

Ataatsimut isigalugu 2013-2020 aqutsiveqarfinni pingasuni pisat agguaqatigiissillugu 23 procentinik qaffapput, tamatumalu 2014-mi piffinni pisassiiffiunngitsunik eqqussinerup aalisarnermik siammasinnerulersitsinngineq takutippaa, soorluttaaq TAC-p tamakkernissaanut annertuumik sunniuteqarsimanngitsoq.

Uummannami angallataatillit qaleralittaat aalaakkaasuukannerput, akerlianik Qeqertarsuup Tunuani Upernavimmilu qaqitat appariartorlutik – aqutsiveqarfinni pingasuni tamani 2020-mi Uummannaq eqqaassanngikkaanni angallataatillit pisaat TAC-p ataaniipput. Aqutsiveqarfinni tamani umiatsiaararsortut qaleralittaat qaffakkiartorput, piffiillu pisassiissuteqarfiit pisassiissuteqarfiunngitsullu ilanngukkaani TAC ukiuni amerlanerni tamakkerneqartarpoq.

Ataatsimut isigalugu piffiit pisassiissuteqarfiunngitsut aalisarnermik annertunerusumik siammasinnerulersitsisimannginnerat paasissutissat pigineqartut takutippaat. Tamatumani TAC-p qaffasissorujussooreernera kiisalu nungusaataanngitsumik aallaaveqartumit piniarnermit annertuneruneranik patsiseqarunarpoq. Piffiit pisassiiviunngitsut amerlanertigut umiatsiaarorsortunit imaaliallaannaq tikinneqarsinnaannginerat aamma patsisaaqataasinnaavoq. Tassani Upernavik immikkut inissisimavoq, tassani illoqarfiup avannaani kujataanilu nunaqarfippassuit piffinni pisassiiffiunngitsuniipput, aammattaaq Ilulissat Kangia. Aqutsiveqarfiit pingasut arlaannaanniluunniit ataatsimut pisassiissutitigineqartut tamakkerneqanngillat, piffinnillu pisassiiviunngitsunik eqqussineq, ataatsimut qaqinneqartunut atatillugu, pisaqarnerulernermik nassataqanngilaq. Akerlianik umiatsiaararsortut pisassaminnik qaqitsinerinik, piffinnik pisassiiviunngitsunik eqqussinerup kingorna biologit siunnersuinerannit qaangiisoq misissueqqissaarnerup takutippaa, taakkuli imminnut ataqatigiiffeqarnersut naluarput.

2013-mit 2020-mut aqutsiveqarfinni pingasuni tamani ujiatsiaararsortunut akuersissutitut tunniunneqartut annertuumik amerleriarput, kisitsisinngorlugit Qeqertarsuup Tunuani, Uummannami Upernavimmilu 59 procent, 37 procent aamma 31 procent.

Peqatigisaanik piffissami 2013-2020 biologit siunnersuinerat appariartortoq, umiatsiaararsortunut akuersissutit tunniunneqartut annertuumik amerliartorput. Agguaqatigiissillugu akuersissutit amerlassusaat 42 procentinik qaffapput, akerlianillu nunap immikkoortuani 47-mi aqutsiveqarfinni pingasuni tamani ataatsimut siunnersuineq 20 procentinik annikillivoq. Biologit siunnersuinerat apariaraangat tamanna pisussutit toqqammavigineqartut annikilleriarnerannut takussutissaasarpoq. Peqatigisaanik akuersissutit amerleriaraangata, pisassatut toqqammavigisat aalisarnermilu nammassisinnaasat (angallatit amerlassusaat) imminnut naapertuutinnginnerat annertusiartulersarpoq, tamannalu ungasinnerusoq isigalugu aalisartunut tamanut pissutsit ajorseriarnerannik inerneqassalluni (aalisartup ataatsip pisarisinnaasai ikinnerusut).

Qaleralittat tamaasa kiisalu ataatsimut pisat katillugit nalingat qiviaraanni, taakku piffissami 2013-2020 qaffariarput. Naak umiatsiaararsortunut akuersissutit annertuumik amerleriaraluartut, ataatsimut pisarineqartut tunisallu nalingisa aalisartut agguaqatigiissillugu isertitaasa piffissami sivikitsumi annikilleriannginneranut naammappoq.

Tamatumani qalerallit tunineqarneranni akit pitsaasumik ineriartornerat patsisaaqataaneruvoq. Aalisartulli ataasiakkat isertitaat annertoorujussuarmik assigiinngissitaarput. Ineriartorneq taamaalilluni aalisartuni agguaqatigiissillugu isertitat appariannginnerannik inerneqarpoq, ungasinnerusorli isigalugu aalisartut amerliartornerannik ineriartorneq, taamatullu TAC-p pisarineqartullu biologit siunnersuinerannit qaffasinnerujussuarmiinnerat attanneqarsinnaanngilaq. Pissutsit taamatut attanneqarsinnaanngitsumik ineriartorneranni qaqugu aalisarnerup isasoorumaanera apeqqutaaginnalissaaq. Qalerallit akiisa ineriartornerat sinerissap qanittuani qaleralinniarnerup aaqqissuusaanikkut nalimmassarnissaanut kigaallisaasuuvoq. Titartagaq 7-mi assersuummut atatillugu, sinneqartoornissami (ilanngaaseereerluni isertitani), 2019-mi Kalaallit Nunaanni agguaqatigiissillugu inuttut isertitat nalinginik isertitaqarnissami, umiatsiaararsorluni qaleralinniarnermi, 2020-mi qaleralinnut agguaqatigiissillugu tunisinermi akimut sanilliullugu minnerpaamik qalerallit 21 tonsit tunineqartariaqartut takutinneqarpoq.

Ineriartorneq attanneqarsinnaanngilaq, matumanilu aalisarnerup qaqugu isasoorumaarnera apeqqutaaginnalerpoq. Piviusumilu tunisat akiisa 30 procentinik appariarneranni, aalisartoq isertitaminik taamaaginnartitsiumalluni qaleralinnik 31,5 tonsinik qaqitsisariaqassaaq. Aalisakkalli isumalluutit maanna biologit siunnersuinerannit annertunerujussuunerat pissutigalugu, akit appariarnerat illuatungilerumallugu aalisarnerunissaq ajornarpoq. Akit taamak annertutigisumik apparnerat qularnanngitsumik akinut tapiissutitigut pisortat karsiinut tatisimalersitsissaaq, soorlu tamanna piffissami killilimmi COVID-p tunillaassuunnerata malitsigisaanik sinerissap qanittuani sikulersukkanik raajanut, saarullinnut saattuanullu atortinneqartoq. Nunattali Karsia ungasinnerusoq isigalugu inuussutissarsiutigalugu aalisartunut, namminersortutut aalisarnermik niuernermik aallaaveqartumik aalisarnermik ingerlatsisunut akinut tapiissutit aqqutigalugit aningaasatigut tapersiisinnaanera ilimagineqarsinnaanngilaq, ingammik aalisartut amerlavallaareerneranni. Taamaammat aaqqissuussaanikkut nalimmassaanerup akinik annertoorujussuarmik appariartoqarneratigut aalisartorpassuarnik unitsitsillunilu pissutsit ajornerapaaffianni akiliisinnaajunnaarnissaat utaqqinagit, maannangaaq aallartinneqareerinissaa pingaaruteqarpoq.

Taamattaaq aalisakkat tulaanneqartut ukiuni kingullerni 15-ni milliartortuarsimanerat Pinngortitaleriffiup paasissutissiissutigaa, tassanilu piffisami tamarmi 2018-mi aalisakkat tulaanneqartut minnerpaajupput. Aalisakkat tulaanneqartut siusinnerusumit minnerummatta, aalisakkat pisarineqartut aatsaat taamak amerlatigipput. Maanna aalisarneq taamaalilluni ukiuni kingullerni qulini tulaanneqartut agguaqatigiissinnerannut qanippoq, tamannalu aalisarnermi angissutsinut pisanullu annertuumik annikilleriarnermik nassataqarpoq. Taamaammat ukiuni aggersuni ineriartorneq taamaaginnassappat pisat maannakkutut iinnarsinnaanngitsut nalilerneqarpoq.

Ukiuni makkunani nunarsuarmi pisuussutit uumassusillit nungusaataanngitsumik iluaqutineqarnissaat eqqummaarfigineqartupilussuuvoq, nunarsuarmilu niuerfinni nioqqutissat MSC-mik meqqilersukkat piumaneqariartorput. Kalaallit Nunatsinni pisassanik aalajangersaasarneq ilisimatuussutsikkut siunnersuinermit annertuumik nikingavoq. Taamatut siunnersuinerit pisallu ataqatigiinnginnerat MSC-mik meqqilersuinermi nungusaataanngitsumk toqqammaveqarnermut akerliuvoq, taamatuttaarlu meqqiliinissaq ungasissorinarpoq. Siunissami nioqqutissiat MSC-mik meqqiliisarnermut nunarsuarmilu nalingiinnaatitanut FN-p imartat pillugit isumaqatigiissutaanut kiisalu FAO Code of Conduct for Responsible Fisheriesimut, aalisarnermik ingerlatsinerit annertunerpaamik nungusaataanngitsumik toqqammaveqarluni iluaquteqarnissamut akerliusut tuniuminaanerunissaat ilimagineqarsinnaavoq.

Aningaasaqarnermuttaaq Siunnersuisooqatigiit 2018-mut nalunaarusiaminni Kalaallit Nunaanni aalisakkanut pingaarnernut arlalinnut, tassani Upernavimmi, Uummannami Qeqertarsuullu Tunuani, pisassat siunnersuinernit annertuumik qaffasinnerusumiiffiini, pisassatut aalajangiuneqartartut ineriartornerannut aarlerinaat iserfigaat, taakkulu ilanngullugu aalisarnerup nungusaataanngitsumik toqqammaveqannginneranut annertuumik aarlerinartoqarnera, piffissamullu sivikitsumut sammisumik iluanaarutit siunissami aalisarnissami isertitassanut akornusiisuunerat ilanngullugu oqaatigaat.

1. Aallaavittut pisassat nungunneqaraangata qaffanneqartarput, taamaalillunilu ingerlatsinermi pisat annerpaaffeqanngitsutut taaneqarsinnaapput. [↑](#footnote-ref-1)